17 in Oos-Kaap positief vir koronavirus | Netwerk24
Deur Lynn Williams 04 April 2020 14:10
Altesame 17 mense is nou amptelik in die Oos-Kaap met die koronavirus gediagnoseer.
In die Nelson Mandelabaai-metro is agt mense positief getoets. Die mees onlangse bevestigde gevalle in die metro is in Uitenhage, Zwide en Somerstrand, sê Sindiswa Gomba, Oos-Kaapse LUR vir gesondheid.
Die geval in Uitenhage is ’n 50-jarige verpleegster van die Dora Nginza-hospitaal.
Die verpleegster het twee weke gelede, voordat die staat van inperking ingestel is, ’n begrafnis bygewoon waar meer as 100 mense teenwoordig was.
Volgens Gomba het die departement reeds begin om ander begrafnisgangers op te spoor. Die hoof van die betrokke Metodiste Kerk is genader, wat op sy beurt ’n kennisgewing uitgereik het aan diegene wat op die begrafnis was.
“Sedert ons die persone ingelig het oor die verpleegster, het talle na vore gekom om getoets te word.
“Ons het die proses van eliminasie begin en tot dusver het geen ander begrafnisgangers positief getoets nie,” sê Gomba.
Die verpleegster is in selfisolasie by haar huis.
Gomba het ook gesê ’n afgetrede verpleegster van Zwide is positief getoets en in die Livingstone-hospitaal se korona-eenheid opgeneem vir behandeling.
Die dokter van die metro wat positief getoets is, het na verneem word ’n reisgeskiedenis. Dit is egter nog nie duidelik wanneer en waarheen die doktor gereis het nie.
Die oud-Springbok-rugbyspeler Danie Gerber en sy dogter, Elanie, is ook positief getoets vir die koronavirus.
Gerber en Elaine is in self-kwarantyn by sy huis in Blouwaterbaai, Port Elizabeth.
Gerber se vrou, Elsabé, het intussen in ’n vriendin se huis gaan woon terwyl die vriendin en haar gesin nie tuis is nie.
Die oudste persoon in die metro wat die virus onder lede het, is 87 jaar oud, en die jongste is 22 jaar oud.
Die eerste persoon wat in die Oos-Kaap met die koronavirus gediagnoseer is, is ’n 28-jarige vrou van Oos-Londen, wat na Duitsland gereis het. Die vrou word in ’n private hospitaal behandel.
Ander persone in die Oos-Kaap wat die koronavirus onder lede het, is in die Sarah Baartman- en die Amathole-distriksmunisipaliteit.